4.3.2022
EL
Επίσημη Εφημερίδα της Ευρωπαϊκής Ένωσης
C 105/31
Οικονομία: Διατήρηση και ανάπτυξη ολόκληρης της αλυσίδας εφοδιασμού της αυτοκινητοβιομηχανίας εντός της ΕΕ 3.6.
Προώθηση της βιομηχανικής συνεργασίας.
Οι τεράστιοι προϋπολογισμοί για έρευνα και ανάπτυξη (επί του παρόντος 60 δισεκατομμύρια ευρώ ετησίως) που αυτή τη στιγμή επενδύονται στην ανάπτυξη απαλλαγμένων από ανθρακούχες εκπομπές, συνδεδεμένες, αυτοματοποιημένες και από κοινού μετακινήσεις απαιτούν τη βιομηχανική συνεργασία και συμπράξεις δημόσιου και ιδιωτικού τομέα.
Σε αυτό το πνεύμα, η ανάπτυξη συμπράξεων στον τομέα της καινοτομίας υπό τον συνεργατικό σχηματισμό 5 (κλίμα, ενέργεια, κινητικότητα) του προγράμματος «Ορίζοντας Ευρώπη» (καθαρό υδρογόνο, μπαταρίες, συνδεδεμένη κινητικότητα, οδικές μεταφορές μηδενικών ανθρακούχων εκπομπών, προώθηση της αστικής μετάβασης) αξίζει να στηριχθεί πλήρως.
Επιπλέον, βιομηχανικές συμμαχίες υπό την αιγίδα της Ευρωπαϊκής Επιτροπής (όπως για μπαταρίες, υδρογόνου, πρώτες ύλες καθώς και η αναγγελθείσα συμμαχία αξιακής αλυσίδας για τα ανανεώσιμα καύσιμα και τα καύσιμα χαμηλών ανθρακούχων εκπομπών) παρέχουν μια ευρεία και ανοικτή πλατφόρμα για να εκπονηθούν στρατηγικοί χάρτες πορείας και να θεσπιστεί συντονισμός της έρευνας και της ανάπτυξης, να υπάρξουν επενδύσεις και να εισαχθούν στην αγορά νέες καινοτομίες.
Τέλος, η συγκέντρωση δημόσιων και ιδιωτικών πόρων σε σημαντικά έργα κοινού ευρωπαϊκού ενδιαφέροντος θα ενισχύσει σαφώς την αλυσίδα εφοδιασμού της ευρωπαϊκής αυτοκινητοβιομηχανίας.
Νέα σημαντικά έργα κοινού ευρωπαϊκού ενδιαφέροντος πρέπει να εξεταστούν: συνδεδεμένα και αυτοματοποιημένα αυτοκίνητα, κυκλική οικονομία, ολοκλήρωση τω ενεργειακών συστημάτων, προμήθεια πρώτων υλών, οικονομία των δεδομένων, ημιαγωγοί. 3.7.
Οι προκλήσεις για την ανάπτυξη μιας αξιακής αλυσίδας βιώσιμων και κυκλικών μπαταριών (8) εντός της ΕΕ Η τοπική προσαρμογή των μπαταριών και των κυψελών καυσίμου πρέπει να αποτελεί στόχο κρίσιμης σημασίας για την ΕΕ.
Οι συμμαχίες στον τομέα της μπαταρίας και του υδρογόνου αξίζουν να στηριχθούν και θα πρέπει να τους διατεθούν επαρκείς πόροι.
Αυτές οι βιομηχανικές συμμαχίες πρέπει να αποτελέσουν το έναυσμα για μαζικές επενδύσεις σε μονάδες παραγωγής και να δημιουργήσουν χιλιάδες θέσεις εργασίας στην Ευρώπη.
Θα πρέπει να υπάρξει μέριμνα ώστε να αποφευχθούν ρήγματα μεταξύ περιοχών της Ευρώπης, όπως διαφαίνεται προς το παρόν.
3.8. Η μείζων τάση για συνδεδεμένα και αυτοματοποιημένα αυτοκίνητα θα μπορούσε να οδηγήσει σε μετατόπιση της προστιθέμενης αξίας από την πώληση και επισκευή των αυτοκινήτων σε νέα ανατρεπτικά επιχειρηματικά μοντέλα, βασισμένα σε υπηρεσίες που γίνονται δυνατές μέσα από δεδομένα και τις μετακινήσεις ως υπηρεσία.
Το οικοσύστημα της αυτοκινητοβιομηχανίας πρέπει να είναι έτοιμο να εισέλθει και να σιγουρέψει την παρουσία του σε αυτά τα νέα επιχειρηματικά μοντέλα.
Αυτό θα απαιτήσει τεχνολογικά και κανονιστικά πρότυπα ώστε να παρέχονται νέες καινοτόμες υπηρεσίες μετακινήσεων, όπως πληρωμή ανάλογα με τη χρήση, διαφήμιση με βάση την τοποθεσία, εξ αποστάσεως αναβάθμιση/συντήρηση των αυτοκινήτων.
Η δημιουργία ενός ευρωπαϊκού χώρου δεδομένων θα παίξει επίσης καίριο ρόλο στην εξασφάλιση ηγετικής θέσης για την Ευρώπη σε υπηρεσίες ψηφιακών μετακινήσεων.
Επίσης, θα καταστεί αναγκαίο να αναπτυχθούν οι απαιτούμενες υποδομές επικοινωνιών και να σχεδιαστούν οδικοί χάρτες για την αύξηση των επιπέδων αυτοματοποίησης (συμπεριλαμβανομένων πλαισίου για δοκιμές μεγάλες κλίμακας, πρόσβασης σε δεδομένα και μιας νέας προσέγγισης για την έγκριση τύπου οχημάτων).
Εξάλλου, πρέπει να εκτιμηθεί ο μακροπρόθεσμος αντίκτυπος των ολοένα και πιο αυτοματοποιημένων οχημάτων, ιδίως στις θέσεις εργασίας και σε δεοντολογικά ζητήματα, καθώς αυτό θα είναι σημαντικό για να διασφαλιστεί η κοινωνική αποδοχή.
Τέλος, καθώς οι εμπορευματικές μεταφορές ενδέχεται να εντατικοποιηθούν στο μέλλον (ηλεκτρονικό εμπόριο), οι έξυπνες λύσεις μετακινήσεων στις μεταφορές πρέπει να αναπτυχθούν βάσει μιας πολυτροπικής οργάνωσης του τομέα των μεταφορών, της οικονομικής απόδοσης (συνδυασμοί οχημάτων υψηλής χωρητικότητας), και βάσει βιώσιμων τρόπων μεταφορών, χρησιμοποιώντας λύσεις αυτοματοποίησης και συνδεσιμότητας στην αλυσίδα επιμελητείας. 3.9.
Οι έξυπνες τεχνολογίες και οι ψηφιακές λύσεις οι οποίες βασίζονται στο «μοντέλο Βιομηχανία 4.0» πρέπει να στηρίζουν την ολοκλήρωση των συστημάτων παραγωγής και να συμβάλλουν στο να γίνονται τα εν λόγω συστήματα πιο ευέλικτα.
Τα ενισχυμένα συστήματα παραγωγής (όχι μόνο ολοκλήρωση των διαδικασιών παραγωγής σε επίπεδο εταιρείας) κατά μήκος ολόκληρης της αλυσίδας εφοδιασμού θα καταστήσουν τις αλυσίδες εφοδιασμού της αυτοκινητοβιομηχανίας πιο ανθεκτικές και θα τονώσουν τον ανταγωνισμό.
Η ψηφιοποίηση πρέπει να υποστηριχθεί, με τη δημιουργία ενός χώρου βιομηχανικών δεδομένων για τον κλάδο.
Ωστόσο, αυτές οι τεχνολογίες συνεπάγονται επίσης αυξημένη αυτοματοποίηση με αρνητικό αντίκτυπο στις θέσεις εργασίας, και αυτός θα πρέπει να αντιμετωπιστεί. 3.10.
Υποστήριξη ισότιμων όρων ανταγωνισμού παγκοσμίως.
Η Ευρώπη πρέπει να έχει τη φιλοδοξία να διατηρήσει την ισχυρή εξαγωγική θέση της στον τομέα της αυτοκινητοβιομηχανίας.
Επομένως, θα πρέπει να αναληφθούν δράσεις, ώστε: — να επιδιωχθεί αμοιβαιότητα στις εμπορικές σχέσεις (πρόσβαση στην αγορά, δημόσιες συμβάσεις, επενδύσεις, σεβασμός των δικαιωμάτων διανοητικής ιδιοκτησίας, επιδοτήσεις), — να συναφθούν διμερείς συμφωνίες ελεύθερου εμπορίου (συμπεριλαμβανομένου ενός κεφαλαίου για την αυτοκίνηση/τις οδικές μεταφορές), — να καταπολεμηθούν οι αθέμιτες εμπορικές πρακτικές (επιδοτήσεις, διμερείς συμφωνίες ελεύθερου εμπορίου, διαφορές στην τιμή του άνθρακα, κοινωνικό και περιβαλλοντικό ντάμπινγκ), — να προάγεται η διεθνής συνεργασία για τα καθαρά αυτοκίνητα και τις τεχνολογίες καυσίμων με χαμηλές ανθρακούχες εκπομπές.
(8)
Εν προκειμένω, ο ρόλος του ευρωπαϊκού κανονισμού για τις μπαταρίες περιγράφεται διεξοδικά στη γνωμοδότηση (ΕΕ C 220 της 9.6.2021, σ. 128).